**Heinrich Tibor †**

(1898 – 1953)

A jómódú kereskedőcsalád sarja a Királyi Magyar Yacht Clubban kezdett vitorlázni. 1940-ig a KMYC, majd a Hungária Yacht Club tagja volt, ahol több tisztséget is betöltött, többek között választmányi tag is volt. Ez a testület intézte a tagok felvételét, a versenyosztályok szervezését, a klubrend megállapítását, a versenybíróságok megválasztását stb. A Vízi Sportban több cikke jelent meg.

1933-ban jelent meg a Magyar Vitorlás Yacht Szövetség könyve vitéz Sebők Sándor szerkesztésében. Heinrich Tibor Versenyvitorlázás címen ebbe írt majd százoldalas fejezetet. A hazai vitorlásirodalomban ez volt az első összefoglalása mindannak, amit egy versenyzőnek tudnia kell! Cikkeket írt: Az 1933. évi Európa-bajnokság tanulságai (Vízi Sport, 1934. 1. szám) és Vitorlázzunk címmel, ez utóbbi folytatásban megjelent a Vízi Sport 1934. évi évfolyamában. 1941-től a Balatoni Yacht Club elméleti vitorlástanfolyamot szervezett, ahol a résztvevők kérésére Heinrich Tibor tartott előadást.

Heinrich Tibor 1939-ig bezárólag a Királyi Magyar Yacht Club, 1940-től pedig a Hungária Yacht Club színeiben versenyzett. A Magyar Vitorlás Yacht Szövetség tanácsának ismételten választott, illetve delegált tagja volt.

Ha a balatoni jégviszonyok ezt lehetővé tették, rendszeresen járt Füredre jégvitorlázni.

1944 végén Ausztriába távozott, majd ott – Ausztria megszállása után – a Wörthi-tó mellett az angol övezetben élt. Ott is eredményesen vitorlázott, Csillaghajóval versenyzett, és az angolokat vitorlázásra oktatta. Magyarországon és külföldön nagyon sok versenyt nyert. 1948-ban azért nem indulhatott a londoni olimpián, mert nem volt állampolgársága.

Magyar Yacht: „Heinrich ma a legrutinosabb versenyző, állóképes, és a legjobban ismeri a szabályokat. Soha nem óv. Nem versenyez erőszakosan, ha győz, azt stílusosan éri el, ha kikap, nem emleget gyerekes és üres kifogásokat, hanem méltányolja az ellenfél elért eredményét. Egy magasabb sportetikai felfogást képvisel, ezt kell megtanulni tőle a többi versenyzőnek.”

Heinrich Tibor nem csak veleszületetten volt kiváló vitorlázó és versenyző, hanem versenyeit kritikailag is értékelte, és azok közé tartozott, akik tudásukat, tapasztalataikat átadták a fiataloknak és sporttársaiknak.

Sírkövén ez a felirat olvasható: „Itt nyugszik az a magyar, akit nemcsak a hazájában szerettek.”

*Heinrich Tibor fontosabb vitorlás eredményei*

*Olimpia:*1928. Amszterdam, a Hungária 6R csapat (kormányos: Mihálkovics János, legénység: Burger Sándor, Heinrich Tibor, Sebők Sándor, Tuss Miklós) tagja, 11. hely. , 1936. Berlin, olimpiajolle 7. hely.

*Európa-bajnokság, II. hely:*1935. Trieszt, 22-es versenyjolle (legénység: Izsák Olivér, Schimmerth Arnd), 1938. Wannsee, 22-es versenyjolle (legénység: Izsák Olivér, Satzger Keresztély), 1938. Stanberger See, Olimpia-jolle, 1939. Gdynia, Olimpia-jolle.

*Európa-bajnokság, III. hely:*1933. Balatonfüred, 22-es versenyjolle (csapatverseny, két hajó összesített eredménye alapján, kormányos: Heinrich Tibor és Kovács Béla, legénység: Satzger Keresztély, Széchenyi Pál, Benacsek Ferenc, Izsák Olivér, Sebők Sándor), 1937. Zürich, 22-es versenyjolle (legénység: Éder Ernő, Schimmerth Pál).

*Európa-bajnokság, IV. hely:*1934. Maria Wörth, 22-es versenyjolle (legénység: Burger Sándor, Satzger Keresztély, Soproni Thurner Mihály).

*Magyar bajnoki győzelmek:*22-es Versenyjolle (1930, 1931, 1932, 1934, 1935, 1936, 1940, 1942), Dinghy (1936, 1937), 30-as cirkáló (Emese 1939, Kékmadár 1942, 1943), Olimpia-jolle (1940).

*Osztrák bajnoki győzelmek:*Csillaghajó (SIA III. 1948, 1949, 1951).

Heinrich Tibor további sporteredményei

*Jégkorong:*1928. téli olimpia, magyar csapat tagja, világbajnokság VI. hely (1930), Európa-bajnokság: V. hely (1929 és 1930).

*Gyeplabda:*kétszeres magyar bajnok és ötszörös válogatott.